**სისხლის სამართლის სისტემის რეფორმის უწყებათაშორისი საკოორდინაციო საბჭო**

**რესოციალიზაციისა და რეაბილიტაციის გაერთიანებული ჯგუფი**

6 ივნისი, 2014

სასტუმრო „ქორთიარდ მარიოტი“

შეხვედრის გახსნა

რესოციალიზაციისა და რეაბილიტაციის გაერთიანებული ჯგუფის შეხვედრა, საქართველოს იუსტიციის სამინისტროს სსიპ დანაშაულის პრევენციის ცენტრის ყოფილ პატიმართა რეაბილიტაციისა და რესოციალიზაციის სამმართველოს უფროსმა ნიკოლოზ ხარებავამ გახსნა. იგი მიესალმა შეკრებილ ჯგუფის წევრებს, ისაუბრა აღნიშნული ჯგუფის სამუშაო მიზნების მნიშვნელობაზე, ამ ჯგუფში გაერთიანებულ ორგანიზაციათა წვლილზე და მონაწილეებთან ერთად გაიარა შეხვედრის დღის წესრიგი.

 პრეზენტაცია

1. შეხვედრის პირველი ნაწილი სისხლის სამართლის მართლმსაჯულების სფეროში სრულწლოვან პირთათვის სარეაბილიტაციო მომსახურების მიწოდების სტანდარტის I სამუშაო ვერსიის წარდგენას დაეთმო, რომელსაც პრობაციის ეროვნული სააგენტოს სარეაბილიტაციო პროგრამების სამმართველოს უფროსი ნინო შატბერაშვილი წარუძღვა. ჯგუფის წევრებს საშუალება მიეცათ გაცნობოდნენ შემუშავებული სტანდარტების ძირითად მიზნებს, სამიზნე ჯგუფებს, განმახორციელებელ უწყებათა ვინაობას, მომსახურებებს რომელიც სტანდარტშია განსაზღვრული, ასევე პრინციპებს, რომელსაც მოცემული დოკუმენტი ეყრდნობა და კომპონენტებს რომელსაც იგი მოიცავს. ასევე მოხდა თითოეული კომპონენტის ცალ-ცალკე განხილვა, ხოლო ჯგუფის ინტერესებიდან გამომდინარე რამდენიმე მათგანის სიღრმისეული განმარტება და შემდეგ დისკუსია. მათ შორის, დიდი ყურადღება მიიქცია ბენეფიციართა გაშუქებისა და ზოგადად მასობრივი საინფორმაციო საშუალებების მიერ ამ ჯგუფებთან მუშაობის სტანდარტით განსაზღვრული რეგულაციის ნაწილმა. დისკუსიის პროცესში კიდევ ერთხელ აღინიშნა ამ კომპონენტის მნიშვნელობა და ხაზი გაესვა ამ კუთხით მოქნილი მეთოდის ჩამოყალიბების საჭიროებას, რათა არსებული შემთხვევები რომელიც ფიქსირდება და ხშირად უხერხულ სიტუაციას ქმნის აღარ დაფიქსირდეს მომავალში. გარდა ამისა ჯგუფის წევრები ინტერესი გამოიწვია სტანდარტებში ჩადებულმა ფსიქო-სოციალური მეთოდების მრავალფეროვნებისა და მათი შერჩევის საკითხმა. როგორც განხილვისას აღინიშნა, მოცემული მეთოდები არსებული საჭიროებებიდან გამომდინარე შეირჩა ხოლო მათი მომავალში მოთხოვნისა და საჭიროებების არსებობის შემთხვევაში შეცვლა ან სხვა მეთოდის დამატება შესაძლებელია. დისკუსია კონფიდენციალობის დაცვის კომპონენტის შესახებ მსჯელობით გაგრძელდა, რომელიც ორგანიზაციის ან მასში მომუშავე მუშაკის მიერ ბენეფიციარისგან მიღებული ინფორმაციის კონფიდენციალურად შენახვასა და გამონაკლისი შემთხვევებს დაშვებას დაეთმო. დოკუმენტის წარდგენისას აღინიშნა, რომ იქნება თუ არა მოცემული სტანდარტი სავალდებულო ჯერ კიდევ გაურკვეველია და აღნიშნულ საკითხზე აქტიური მუშაობა მიმდინარეობს, რაც შეეხება უშუალოდ სტანდარტში გაწერილ კომპონენტებს, იქიდან გამომდინარე რომ ამ შეხვედრაზე წარდგენილი დოკუმენტი, სტანდარტის მხოლოდ I სამუშაო ვერსიაა, მოცემული ჯგუფის წევრების ჩართულობა მის განვითარებასა და დახვეწაში მნიშვნელოვანი იქნება.
2. შეხვედრა სსიპ დანაშაულის პრევენციის ცენტრის კვლევისა და სერვისების სამმართველოს უფროსმა მახარე მერებაშვილმა გააგრძელა, რომელმაც ჯგუფს სისხლის სამართლის სიტემაში რესოციალიზაციისა და რეაბილიტაციის სტრატეგიისა და სამოქმედო გეგმის საბოლოო ვერსიები წარუდგინა. პრეზენტაციის დასაწყისში მან კიდევ ერთხელ აღნიშნა ჯგუფის შექმნის მიზნები და მისი ერთ წლიანი მუშაობის შედეგები. სტრატეგიის დოკუმენტის განხილვისას, წარმოდგენილ იქნა პრინციპები, რომელსაც აღნიშნული სტრატეგია ეყრდნობა, ასევე მისი მიზნები, სამიზნე ჯგუფები და პასუხისმგებელი სახელმწიფო უწყებები. ჯგუფში დისკუსია სტრატეგიაში გათვალისწინებული სამიზნე ჯგუფების შესახებ გაგრძელდა, გამოითქვა აზრი რომ მოცემულ სამიზნე ჯგუფებში ბენეფიციართა ოჯახის წევრების, ასევე დაზარალებულის და მოწმის და ნარკომომხმარებლების ცალკე სამიზნე ჯგუფად შესვლა კარგი იქნებოდა. მომხსენებლის მხრიდან განიმარტა, რომ ოჯახის წევრები და წამალდამოკიდებული პირები თავისთავად მოიაზრებიან და მოცემული დოკუმენტი არ გამორიცხავს მათ, როგორც სამიზნე ჯგუფის წარმომადგენელს, ხოლო რაც შეეხება მოწმისა და დაზარალებულის, როგორც სამიზნე ჯგუფის გათვალისწინებას, ამ საკითხთან დაკავშირებით ჯერ კიდევ მიმდინარეობს მუშაობა. დისკუსიისას ასევე აღინიშნა ადგილობრივი თვითმართველობების რესოციალიზაციისა და რეაბილიტაციის პროცესში ჩართვისა და მათი მხარდაჭერის მნიშვნელობა, ამ მხრივ დანაშაულის პრევენციის ცენტრს უკვე აქვს გარკვეული ნაბიჯები გადადგმული და მომავალშიც იგეგმება რეგიონალურ გამგეობებთან მჭიდრო ურთიერთობის ჩამოყალიბებაზე მუშაობა.
3. სტრატეგიის დოკუმენტის წარდგენისა და განხილვის შემდეგ, მომხსენებელმა დეტალურად განიხილა სტრატეგიის სამოქმედო გეგმა. წარდგენის პროცესს თან ახლდა ჯგუფში დისკუსია და კითხვები ჯგუფის წევრების მხრიდან. სამოქმედო გეგმაში გათვალისწინებული სოციალური მეწარმეობის ხელშეწყობის ნაწილის განხილვისას გამოითქვა აზრი, სოციალური მეწარმეობის კანონმდებლობაში გათვალისწინების მხარდაჭერის შესახებ, ვინაიდან იგი დღესდღეობით კანონით არ რეგულირდება და აღნიშნული მიმართულებით საქმიანობა საკმაო ურთულდება არასამთავრობო სექტორს. ჯგუფის მხრიდან ბევრი კითხვა დაისვა სამოქმედო გეგმაში გაწერილი აქტივობების ინდიკატორებისა და ბიუჯეტის შესახებ, რომ ინდიკატორები უფრო კონკრეტულად და ნათლად რომ ასახავდეს საქმიანობას, რათა უფრო ღიად აჩვენებდეს დაგეგმილი აქტივობის შინაარსსა და მოსალოდნელ შედეგებს. ასევე აღინიშნა, რომ პერიოდი რომელიც მოიაზრება ამ სტრატეგიისა და სამოქმედო გეგმის განსახორციელებლად (2014-2015) ძალიან ცოტაა და მოცემული დოკუმენტების უფრო გრძელვადიანი გათვლა გაცილებით შედეგიანი იქნებოდა. საუბარი იყო მოცემული გეგმის, პასუხისმგებელ უწყებათა სამოქმედო გეგმაში ასახვასა და გათვალისწინებაზე, რომელზეც ასევე მიმდინარეობს მსჯელობა უწყებებში. ჯგუფმა ასევე განიხილა სამოქმედო გეგმის მონიტორინგის დაწესების საჭიროება მისი განხორციელების პროცესში.

დასკვნა

შეხვედრის ბოლოს, ჯგუფის რამდენიმე წევრმა გამოთქვა შეხვედრის მოკლე შეჯამების გაკეთების სურვილი. მათ კიდევ ერთხელ გაუსვეს ხაზი აღნიშნული ჯგუფისა და დოკუმენტების არსებობის მნიშვნელობას სისხლის სამართლის სისტემაში.